SAUK se geldelike hulp op padMinister Stella Ndabeni-Abrahams. Foto: Siyabulela Duda/GCIS Stella Ndabeni-Abrahams, minister van kommunikasie, het Woensdag aangekondig dat die SAUK binne die volgende tien dae finansiële bystand gaan ontvang. Ndabeni-Abrahams het tydens haar departement se begrotingstoespraak in die parlement gesê ŉ gedeelte van die geoormerkte finansiële bystand sal binne die volgende tien dae beskikbaar gemaak word, met die oorblywende balans wat in die volgende 45 dae betaal sal word. Die finansiële bystand sal egter op voorwaarde wees dat die openbare uitsaaier voldoen aan vasgestelde voorwaardes en vereistes met betrekking tot sy omkeerplan. Die proses sal oorsien word met die hulp van die minister van finansies, Tito Mboweni, het sy bygevoeg, sonder om verdere besonderhede oor die finansiële bystand te gee. Die SAUK het vroeër die week gesê sy finansiële situasie vererger te midde van berigte dat Mboweni glo sy aansoek vir ŉ regeringswaarborg van R3,2 miljard geweier het. Die openbare uitsaaier wag al sedert Maart vir ŉ reddingsboei van die regering met sy likiditeitskrisis wat vererger. Die SAUK het skuld van R1,8 miljard. Die Nasionale Tesourie het na berig word glo meer as tien voorwaardes gestel vir verdere finansiële hulp, insluitend ŉ verduideliking oor hoekom vorige kontantinspuitings nie die krisis opgelos het nie. Ndabeni-Abrahams stamp glo koppe met die nuwe SAUK-raad en het ook deurgeloop onder opposisie LP’s in die parlement. Phumzille van Damme, die DA se woordvoerder oor kommunikasie, het Ndabeni-Abrahams daarvan beskuldig dat sy die tradisie van die regerende party om by die sake van die openbare uitsaaier in te meng voortsit en dat sy nie die nuwe raad respekteer nie. “Haar benadering spreek daarvan dat sy haarself as bokant die wet verhewe beskou,” het sy gesê, met verwysing na die Uitsaaiwet wat die redaksionele onafhanklikheid van die SAUK waarborg. Van Damme het bygevoeg dat die nuwe raad die eerste is om op ŉ nie-partydige wyse op te tree, wat bewys is deur die billike dekking van alle politieke partye in die Mei-verkiesing. “Is dit hoekom die minister ontsteld is? Omdat die SAUK nie meer onder die minister se beheer is nie?” EFF-LP Fana Mokoena het gesê dit is kommerwekkend dat daar steeds stories gehoor word oor die politisering van die SAUK. “Die probleem is nie die omkeerstrategie nie, dit is mense, dit is implementering en dit is beleid. Jy ruk die SAUK reg deur dit te depolitiseer,” het Mokoena gesê.